钦定古今图书集成/明伦汇编/皇极典/第002卷 > 淮南子 > 《主术训》
## 钦定古今图书集成/明伦汇编/皇极典/第002卷 > 淮南子 > 《主术训》

夫臣主之相与也，非有父子之厚，骨肉之亲也，而竭
力殊死，不辞其躯者，何也？势有使之然也。昔者豫让、
中行、文子之臣，智伯伐中行，并吞其地，豫让背其主
而臣智伯。智伯与赵襄子战于晋阳之下，身死为戮，
国分为三。豫让欲报赵襄子，漆身为厉，吞炭变音，擿
齿易貌。夫以一人之心而事两主，或背而去，或欲身
徇之，岂其趋舍厚薄之势异哉？人之恩泽使之然也。
纣兼天下，朝诸侯，人迹所及，舟楫所通，莫不宾服，然
而武王甲卒三千人，擒之于牧野，岂周民死节，殷民
背叛哉？其主之德义厚而号令行也。夫风疾而波兴，
木茂而鸟集，相生之气也。是故臣不得其所欲于君
者，君亦不能得其所求于臣也。君臣之施者，相报之
势也。是故臣尽力死节以与君，君计功垂爵以与臣。
是故君不能赏无功之臣，臣亦不能死无德之君。